Bilist ramlede mod et hus med høj fart og efter alt at dømme uden sikkerhedssele.

En 40-årig mand mistede ved 22-tiden i aftes livet, da han i sin bil tørnede mod et hus på Hobrovej i Skalborg syd for Aalborg. Ifølge øjenvidner og tekniske undersøgelser på ulykkesstedet kørte manden med meget høj fart, fortæller vagtlederen hos Nordjyllands Politi. Bilen rammer en kantsten, kommer i slinger og brager mod hjørnet af et hus ved vejen. Den 40-årige blev slynget ud af bilen - sandsynligvis gennem soltaget - og dræbt på stedet. Politiet anser for udelukket, at manden havde sikkerhedsselen spændt på. /ritzau/